Staatsaanklaer níé skuldig aan rassismeArgieffoto Swanepoel is lid van die vakbond Solidariteit. Revana Jacobs, senior staatsaanklaer, het 12 aanklagtes van onder meer rassisme teen Swanepoel, haar destydse bestuurder, aanhangig gemaak. Jacobs het onder meer aangevoer dat Swanepoel gesê het swart mense is dom en dat alle Indiërs eenders lyk. Die saak dateer uit 2007 toe ŉ interne verslag saamgestel is om bewerings en klagtes van rassisme by die Klerksdorpse landdroskantoor te ondersoek. Die verslag is hoofsaaklik saamgestel om aanklagtes teen Swanepoel te ondersoek. Hy is in 2011 weens die inhoud van die verslag ontslaan. Volgens Johan Kruger, adjunkhoofsekretaris van Solidariteit, het die arbiter in sy uitspraak beslis dat die aanklagtes teen Swanepoel geen geldige gronde het nie. Daar is verder beslis dat die verslag, bekend as die Sibeko-verslag, geen aanbevelings oor moontlike dissiplinêre aksie teen Swanepoel bevat het nie en dat dit in elk geval nie as gronde vir sy ontslag kon dien nie. Kruger het verder aangedui dat dit uit Jacobs se getuies geblyk het dat sy ŉ verskuilde agenda met haar aanklagtes teen Swanepoel gehad het. Jacobs is in 2006 vanaf Pietermaritzburg na die Klerksdorpse landdroshof verplaas en was ongelukkig oor die verplasing. “Uit Jacobs se getuies het dit geblyk dat sy ongelukkig was oor haar verplasing en dat sy met alle mag terugverplaas wou word. Jacobs het Swanepoel se sogenaamde rassistiese optrede as die rede vir haar ongelukkigheid by die Klerksdorpse landdroskantoor aangevoer. Dit het later egter duidelik geword dat Jacobs se aantygings van rassisme geen substansie gehad nie,” het Kruger gesê. Kruger het gesê die arbiter het onder meer beslis dat 46 maande se salaris aan Swanepoel betaal moet word. Daar is verder beslis dat Swanepoel in sy ou pos heraangestel moet word. “Die saak het heelwat media-aandag geniet en ons lid se loopbaan en reputasie het in die proses skade gely. Sy naam is nou eindelik in ere herstel,” het hy bygevoeg.